32003R1805
L 265/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1805/2003 НА СЪВЕТА
от 13 октомври 2003 година
за изменение на Регламент (EО) № 2596/97 относно продължаване на срока по член 149, параграф 1 от Акта за присъединяване на Австрия, Финландия и Швеция
СЪВЕТЪТ НА ЕВРОПЕЙСКИЯ СЪЮЗ,
като взе предвид Акта за присъединяване на Австрия, Финландия и Швеция и по-специално член 149, параграф 2 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
Член 1, втора алинея от Регламент (EО) № 2596/97 (3) продължава до 31 декември 2003 г. срока, през който могат да бъдат приемани преходни мерки с оглед на изискванията за маслено съдържание на млякото на пазара съгласно условията, определени в Акта за присъединяване от 1994 г.
(2)
В сектор мляко и млечни продукти изискванията, свързани с масленото съдържание на млякото за човешка консумация, продължават да причиняват затруднения на Финландия и Швеция.
(3)
Поради това е необходимо да бъде използвана възможността, предоставена от член 149, параграф 2 от Акта за присъединяване от 1994 г. за продължаване на въпросния срок. Изглежда удачен допълнителен срок, който изтича на 30 април 2009 г.
(4)
Следователно Регламент (EО) № 2596/97 следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Член 1, втора алинея от Регламент (EО) № 2596/97 се заменя със следното:
„Въпреки това по отношение на изискванията, свързани с масленото съдържание на млякото за човешка консумация, произведено във Финландия и Швеция, срокът се продължава до 30 април 2009 г.“
Член 2
Настоящият регламент влиза в сила на 1 януари 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 13 октомври 2003 година.